DOLOŽKA

finančných, ekonomických, environmentálnych vplyvov, vplyvov na zamestnanosť a podnikateľské prostredie

Prvá časť – odhad dopadov na verejné financie

	Návrh zákona upravuje poskytovanie finančných príspevkov na podporu náhradnej starostlivosti o dieťa, ak náhradnú starostlivosť o dieťa vykonáva na základe právoplatného rozhodnutia súdu alebo na základe právoplatného rozhodnutia príslušného orgánu osobne iná fyzická osoba ako rodič. Cieľom tejto právnej úpravy je prostredníctvom príspevkov podporiť vykonávanie osobnej starostlivosti o dieťa inou fyzickou osobu, ak rodičia dieťaťa nezabezpečujú alebo nemôžu zabezpečiť osobnú starostlivosť o dieťa. 

Podľa navrhovanej právnej úpravy výška príspevkov je ustanovená pevnou sumou a jej valorizácia sa bude odvíjať od indexu, ktorým bude valorizované aj životné minimum k 1. júlu bežného kalendárneho roka. Valorizácia príspevkov bude vždy od 1. septembra bežného kalendárneho roka.  

Výška príspevkov na podporu náhradnej starostlivosti

Typ príspevku	výška	
Jednorazový príspevok pri zverení do náhradnej starostlivosti	8 840 Sk	
Jednorazový príspevok pri zániku náhradnej starostlivosti	22 100 Sk	
Opakovaný príspevok dieťaťu	3 320 Sk	
Opakovaný príspevok náhradnému rodičovi	4 230 Sk	
Osobitný opakovaný príspevok náhradnému rodičovi	1 740 Sk 	

Porovnanie súm príspevkov pestúnskej starostlivosti (súčasný platný stav) a príspevkov na podporu náhradnej starostlivosti o dieťa (navrhovaný stav)

	Pri odhade počtu detí, ako aj rodín, ktoré podľa navrhovanej právnej úpravy by mohli poberať jednotlivé príspevky na podporu náhradnej starostlivosti o dieťa, sa vychádzalo z ročného výkazu o vykonávaní sociálnej prevencie a sociálnoprávnej ochrany – stav k 31. decembru 2004 (predbežné údaje) a mesačného výkazu o príspevkoch pestúnskej starostlivosti. 

Jednorazový príspevok pri zverení do náhradnej starostlivosti

Odhad počtu detí zverených do náhradnej starostlivosti sa pohybuje ročne okolo cca 640 detí. Zmena oproti predchádzajúcej právnej úprave spočíva predovšetkým v tom, že ide o deti zverené nielen do pestúnskej starostlivosti a poručníctva (opatrovníctva), ale aj do náhradnej osobnej starostlivosti. Podmienkou poskytnutia jednorazového príspevku pri zverení je, že dieťa pred zverením do náhradnej starostlivosti malo nariadenú ústavnú starostlivosť alebo uloženú ochrannú výchovu, resp. pri zverení priamo z rodiny dieťa nemalo základné osobné vybavenie.

Jednorazový príspevok pri zániku náhradnej starostlivosti 

Odhad počtu detí, ktorým náhradná starostlivosť zaniká dosiahnutím ich plnoletosti, je ročne cca 470 detí.

Opakovaný príspevok dieťaťu

Odhad počtu detí, na ktoré bude poskytnutý opakovaný príspevok dieťaťu je cca 7050 detí. Zmena oproti súčasnému právnemu stavu je predovšetkým zvýšením počtu detí o deti v náhradnej osobnej starostlivosti. 

Opakovaný príspevok  náhradnému rodičovi
	
	Odhad počtu náhradných rodičov, ktorým vznikne nárok na poskytovanie opakovaného príspevku náhradnému rodičovi podľa navrhovanej právnej úpravy je cca 1500. Opakovaný príspevok náhradnému rodičovi môže poberať iba náhradný rodič, ktorý má dieťa zverené do pestúnskej starostlivosti, poručník, ktorý sa o dieťa osobne stará a fyzická osoba, ktorá má dieťa dočasne zverené do starostlivosti a má záujem stať sa pestúnom. Oproti súčasnej právnej úprave sa podľa predkladaného návrhu zákona tento opakovaný príspevok nebude vyplácať náhradnému rodičovi, ktorý je príbuzným zvereného dieťaťa v priamom rade. Navrhuje sa však, že ak v súčasnosti takémuto náhradnému rodičovi sa odmena pestúna už vypláca, aby sa mu táto vyplácala naďalej v nezmenenej sume. Predpokladá sa, že sa jedná o súčasnú odmenu pestúna poskytovanú za starostlivosť o cca 1100 detí. 
Ak náhradný rodič zabezpečuje osobnú starostlivosť o tri deti a viac detí, ktoré sú súrodenci, opakovaný príspevok náhradnému rodičovi sa zvýši o 1 000 Sk mesačne. Predpokladá sa, že k zvýšeniu opakovaného príspevku náhradnému rodičovi nastane v cca 100 prípadoch. 

Osobitný opakovaný príspevok náhradnému rodičovi 

Odhad počtu detí s ťažkým zdravotným postihnutím, na ktoré bude náhradný rodič poberať osobitný opakovaný príspevok náhradnému rodičovi je cca 150 detí. V tomto prípade sa navrhuje osobitný opakovaný príspevok náhradnému rodičovi vyplácať vo všetkých formách náhradnej starostlivosti na každé dieťa, ktoré je občan s ťažkým zdravotným postihnutím, ak za starostlivosť o takéto dieťa náhradný rodič nepoberá príspevok za opatrovanie, nezabezpečuje dieťaťu opatrovateľskú službu a dieťaťu sa neposkytuje príspevok na asistentskú službu.

	Z vyššie uvedených skutočností, vyplýva, že oproti súčasnému právnemu stavu sa zvýšia sumy jednotlivých príspevkov, ako aj počet poskytovaných príspevkov pre deti, najmä v prípade opakovaného príspevku dieťaťu. 

Odhad čerpania finančných prostriedkov na príspevky 

Finančné prostriedky na príspevky na podporu náhradnej starostlivosti o deti sú rozpočtované v kapitole MPSVR SR na roky 2006-2007 v prvku „07C0501 Náhradná starostlivosť o deti“. V súvislosti s novou legislatívnou úpravou sa v rámci rozpočtovej kapitoly navýšili prostriedky v rokoch 2006 a 2007 o 200 000 tis. Sk. 

Počet detí na účely jednotlivých príspevkov, ako aj počet rodín v prípade opakovaného príspevku náhradnému rodičovi sa medziročne navýšil cca o 12%. Ide o maximálnu hranicu. Výška príspevkov na podporu náhradnej starostlivosti o dieťa sa bude odvíjať od indexu použitého pri valorizácií životného minima, ktoré sa vždy upravuje od 1. júla bežného kalendárneho roka. Výšky príspevkov na podporu náhradnej starostlivosti o dieťa v pevných sumách, najmä opakovaného príspevku náhradnému rodičovi, ktorý sa navrhuje vo výške porovnateľnej so sumou rodičovského príspevku. Od 1. júla 2005 sa predpokladá valorizácia súm životného minima o 3,1% a v ďalších rokoch o 2,5%. Predpokladané čerpanie finančných prostriedkov sa odhaduje na rok 2006 vo výške 405 095 tis. Sk, na rok 2007 vo výške 408 975 tis. Sk a na rok 2008 vo výške 417 155 tis. Sk. 
	V odhade čerpania finančných prostriedkov s účinnosťou od 1. januára 2006 sa predpokladá, že v mesiaci január 2006 budú finančné prostriedky vyplatené podľa súčasného platného právneho stavu. 
	V súvislosti s predmetnou legislatívnou úpravou sa zvýši čerpanie finančných prostriedkov na náhradnú starostlivosť o deti, čo však nebude mať dopad na štátny rozpočet, nakoľko finančné prostriedky v rokoch 2006-2007 budú použité z kapitoly Ministerstva práce, sociálnych vecí a rodiny SR. 
	
Druhá časť – odhad dopadov na obyvateľov, hospodárenie podnikateľskej sféry a iných právnických osôb

	Predložený návrh zákona nepredpokladá negatívny dopad na obyvateľov, hospodárenie podnikateľskej sféry a iných právnických osôb.

Tretia časť – odhad dopadov na životné prostredie

Predložený návrh zákona nepredpokladá negatívny dopad na životné prostredie na miestnej, regionálnej aj celoslovenskej úrovni.

Štvrtá časť – odhad dopadov na zamestnanosť

Predložený návrh zákona nepredpokladá dopad na zamestnanosť.

Piata časť – Analýza vplyvov na podnikateľské prostredie

	Navrhovaný zákon nepredpokladá dopad na podnikateľské prostredie.